Tore Rem

Tore Rem (født 1967) er en norsk forfatter, litteraturviter og –kritiker og professor i engelskspråklig litteratur ved Universitetet i Oslo. Siden januar 2023 har han vært direktør for det tverrfaglige forskningsinitiativet UiO:Demokrati ved Universitetet i Oslo.
 Bakgrunn og virke 
Han er utdannet cand.mag. (1992) og cand.philol. (1994) ved Universitetet i Oslo, samt DPhil ved University of Oxford (1998) med en avhandling om Charles Dickens. Rem var først tilknyttet Lincoln College (1994–1996), og arbeidet siden som forsker i engelsk litteratur ved Christ Church (1996–2001). Siden 2001 har han virket ved Universitetet i Oslo, som førsteamanuensis i britisk kulturkunnskap (2001–2003) og professor i engelsk litteratur (fra 2003). Han har blant annet vært rådsmedlem (2003–2007) og rådsleder (2007–2011) ved Senter for Ibsen-studier, og medlem av redaksjonen for Nytt Norsk Tidsskrift (2003–2015). Han er hovedredaktør for Penguin Classics’ Ibsen-utgave som kom ut i fire bind mellom 2014 og 2019.

Rem har vært Christensen Visiting Fellow ved St. Catherine’s College ved University of Oxford (2013). I 2013 ble han innvalgt i Det Norske Videnskaps-Akademi i gruppe for litteraturvitenskap, og var styremedlem i Videnskaps-Akademiet 2020–2022.dnva.no DNVA-medlemmer  Fra 2024 er han styremedlem i Danmarks Grundforskningsfond.

Tore Rem har anmeldt litteratur og skrevet kommentarer i Dagbladet, Morgenbladet, Aftenposten og Klassekampen. Han har skrevet en stor mengde vitenskapelige artikler om britisk og norsk 1800-tallslitteratur, bokhistorie, teaterhistorie og verdenslitteratur.

I 2009 utga Tore Rem første bind i sin biografi om Jens Bjørneboe, Sin egen herre. Boka ble nominert til Brageprisen i klassen for sakprosa. I 2010 utga han andre bind, Født til frihet. Boka kom i en revidert og forkortet ettbindsutgave i 2020. Han har sammen med Helge Jordheim ledet arbeidet med stiftelsen Fritt Ords utredning om de humanistiske fag i Norge, Hva skal vi med humaniora? (2014). Knut Hamsun. Reisen til Hitler vant Kritikerprisen for beste sakprosabok for voksne i 2014. Boka er oversatt til flere språk, og førte også til at Rem i 2016 ble nominert til Språkprisen.

Sammen med historikeren Narve Fulsås utga Rem i 2018 Ibsen, Scandinavia and the Making of a World Drama på Cambridge University Press, og de to utga Ibsen in Context (red.) på samme forlag i 2021. Våren 2020 kom På æren løs. Krigen, litteraturen og Æresretten, som Rem skrev sammen med Espen Søbye og Kjartan Fløgstad. Høsten 2020 lanserte Rem Olav V. Den fremmede, første bind i biografien om kong Olav V. Høsten 2021 kom Olav V. Krigeren, og trebindsverket ble høsten 2022 avsluttet med Olav V. Ensom majestet. For sistnevnte vant han Kritikerprisen for beste sakprosabok for voksne i 2022. I 2020 ble Rem tildelt Thorleif Dahls prisThorleif Dahls pris for sitt samlede forfatterskap.

Tore Rem var direktør for den tverrfaglige satsingen UiO:Norden ved Universitetet i Oslo i perioden 2019–2023. Han er p.t. direktør for UiO:Demokrati, en stor tverrfaglig demokratisatsing ved samme institusjon.

Han har også deltatt i NRK Radio-podkasten «Cowboy og wikipedianer», som ble utgitt i 2013.

 Bibliografi 
 Dickens, Melodrama, and the Parodic Imagination (AMS Press, 2002)
 Forfatterens strategier: Alexander Kielland og hans krets  (Universitetsforlaget, 2002)
 Bokhistorie (red.) (Gyldendal, 2003)
 Literary Sinews: Essays in Honour of Bjørn Tysdahl, red. med Jakob Lothe og Juan Chr. Pellicer (Novus, 2003)
 Henry Gibson/Henrik Ibsen: Den provinsielle verdensdikter (red.) (Cappelen, 2006)
 Jens Bjørneboe, Brev i utvalg (red.) (Pax forlag, 2006)
 Tekst og historie. Å lese tekster historisk, med Kristin Asdal et al. (Universitetsforlaget, 2008)
 Sin egen herre, første bind i en biografi over Jens Bjørneboe (Cappelen Damm, 2009)
 Født til frihet, andre bind i biografien om Bjørneboe (Cappelen Damm, 2010)
 Hva skal vi med humaniora?, red. med Helge Jordheim (Fritt Ord, 2014)
 Henrik Ibsen, The Master Builder and Other Plays (red.) (Penguin Classics, 2014)
 Knut Hamsun : reisen til Hitler Cappelen Damm 2014 ISBN 	978-82-02-41373-6
 Henrik Ibsen, Peer Gynt and Brand (red.), overs. Geoffrey Hill (Penguin Classics, 2016)
 Henrik Ibsen, A Doll’s House and Other Plays (red.), overs. Deborah Dawkin og Erik Skuggevik (Penguin Classics, 2016)
 Ibsen, Scandinavia and the Making of a World Drama, med Narve Fulsås (Cambridge U.P., 2018)
 Henrik Ibsen, Hedda Gabler and Other Plays, overs. Deborah Dawkin og Erik Skuggevik (red.) (Penguin Classics, 2019)
 På æren løs. Krigen, litteraturen og Æresretten, med Espen Søbye og Kjartan Fløgstad (Press, 2020)
 En biografi om Jens Bjørneboe. Sin egen herre & Født til frihet (rev. og forkortet ettbindsutg.) (Cappelen Damm, 2020)
 Olav V: Den fremmede: 1903–1940 (Cappelen Damm, 2020) ISBN 9788202475970
 Olav V: Krigeren: 1940–1945 (Cappelen Damm, 2021) ISBN 9788202717650
 Ibsen in Context, red. med Narve Fulsås (Cambridge U.P., 2021)
 Olav V: Ensom majestet: 1946–1991 (Cappelen Damm, 2022) ISBN 9788202753108
 Knut Hamsun, Hunger (red.), overs. Terence Cave (Oxford: Oxford University Press, 2023) ISBN 9780192862846
 Knut Hamsun, Pan (red.), overs. Terence Cave (Oxford: Oxford University Press, 2023) ISBN 9780192893451
 Tidligere frisk mann. En sykdomshistorie (Cappelen Damm, 2025) ISBN 9788202879891

 Referanser 

 Eksterne lenker  
 Tore Rems UiO-side
 Tore Rems forfatterside på Cappelen Damm


Kategori:Norske litteraturprofessorer
Kategori:Norske biografer
Kategori:Professorer ved Universitetet i Oslo
Kategori:Ibsenforskere